Diari Oficial de la Generalitat Valenciana


Sumari del DOGV 5013, del 25-05-2005 (2005/5918)

DECRET 97/2005, de 20 de maig, del Consell de la Generalitat, pel qual es crea el Registre d'Establiments Agroalimentaris de la Comunitat Valenciana i es regula el seu funcionament.
-------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/05/20/97/dof/vci/html**

### Dades del document

Número de DOGV
:   5013

Data del DOGV
:   25-05-2005

Secció del DOGV
:   I. DISPOSICIONS GENERALS

Número del document
:   2005/5918


Data del document
:   20-05-2005

Organisme emissor
:   Conselleria d'Empresa, Universitat i Ciència

Tipus de document
:   Decret

Descriptors 

:   * indústria agroalimentària
    * legislació
    * registre de documents
    * producte alimentós

DECRET 97/2005, de 20 de maig, del Consell de la Generalitat, pel qual es crea el Registre d'Establiments Agroalimentaris de la Comunitat Valenciana i es regula el seu funcionament. [2005/A5918]
  
La normativa en matèria de registre d'establiments industrials s'ha vist modificada en els últims anys. El Reial Decret 2.685/1980, de 17 d'octubre, va establir la liberalització i nova regulació d'indústries agràries, i va ser, posteriorment, modificat pel Reial Decret 551/1986, de 7 de març, pel qual es va liberalitzar l'elaboració i comercialització de la llet pasteuritzada i concentrada i, més recentment, pel Reial Decret 736/1995, de 5 de maig, es va declarar indústries liberalitzades a diversos establiments agroalimentaris. En esta normativa es reconeixia la llibertat d'establiment per a la instal·lació, ampliació i trasllat de les activitats agràries i alimentàries.
  
El Reial Decret 3.533/1981, de 29 de desembre, pel qual es va aprovar el traspàs de funcions, competències i servicis de l'Estat en matèria d'agricultura, ramaderia i pesca, va dur a terme el traspàs dels servicis d'indústries agràries, corresponent a la Generalitat la tramitació i autorització per a la instal·lació o modificació d'indústries agràries i la seua inscripció en els registres provincials.
  
El Decret 182/1985, d'11 de novembre, del Consell de la Generalitat (modificat pel Decret 8/2004, de 3 de setembre, del president de la Generalitat), sobre competències de les conselleries d'Agricultura i Pesca (en virtut de l'esmentat decret, actualment Agricultura, Pesca i Alimentació), i d'Indústria, Comerç i Turisme (actualment Empresa, Universitat i Ciència), en matèria d'indústries agràries i alimentàries, estableix la competència de la Conselleria d'Agricultura i Pesca sobre la totalitat de les indústries agràries i alimentàries amb les excepcions que es fixen en l'article 1, i atorga el control del Registre Industrial a la Conselleria d'Indústria, Comerç i Turisme, sense perjuí que la d'Agricultura i Pesca tramite els procediments de registre d'aquelles indústries de la seua competència i remeta mensualment còpia de les actuacions relacionades amb este registre (inscripcions, ampliacions, trasllats i baixes).
  
La Llei 21/1992 de 16 de juliol, d'Indústria, va crear el Registre d'Establiments Industrials, d'àmbit estatal, sobre la base de la llibertat d'establiment, i estableix en l'article 3.3.e que regirà, en tot allò no previst en la legislació específica, respecte de les indústries alimentàries, agràries, pecuàries, forestals i pesqueres.
  
Sense perjuí d'esta aplicabilitat directa de la normativa bàsica estatal en la matèria, es considera d'interés dictar el present decret sobre la base dels principis de llibertat d'establiment i de simplificació dels procediments administratius, a fi d'aconseguir un registre d'establiments modern i actualitzat, que servisca per a l'exercici de les competències que en matèria d'establiments agroalimentaris té atribuïdes la Generalitat, i que constituïsca un element de publicitat sobre l'activitat agroalimentària, i proporcionarà un millor coneixement dels distints sectors transformadors i comercialitzadors, permeta l'eficaç desenvolupament de les polítiques agroalimentàries, incloent una millora de la competitivitat de les empreses agroalimentàries instrumentada mitjançant els recursos pressupostaris de les distintes administracions.
  
En virtut d'això, a proposta dels consellers d'Agricultura, Pesca i Alimentació i d'Empresa, Universitat i Ciència, conforme amb el Consell Jurídic Consultiu de la Comunitat Valenciana i prèvia deliberació del Consell de la Generalitat, en la reunió del dia 20 de maig de 2005,
  
DECRETE
  
Article 1. Creació del Registre
  
1. Es crea el Registre d'Establiments Agroalimentaris de la Comunitat Valenciana, que forma part del Registre Industrial de la Comunitat Valenciana.
  
2. Per als titulars de les empreses agroalimentàries, la comunicació de les dades i característiques, acompanyada de la documentació tècnica que en el reglament es detalla serà obligatòria i, després de la seua corresponent qualificació pels Servicis Tècnics de la Conselleria d'Agricultura, Pesca i Alimentació, s'inscriurà en el Registre.
  
Article 2. Aprovació del reglament del Registre
  
S'aprova el reglament pel qual es regula el Registre d'Establiments Agroalimentaris de la Comunitat Valenciana, que figura com a annex del present decret.
  
DISPOSICIONS ADDICIONALS
  
Primera. Fitxer automatitzat
  
La informació continguda en els expedients de sol·licitud d'inscripció registral podrà ser inclosa en un fitxer automatitzat de dades, de caràcter personal, i la finalitat del qual és avaluar les actuacions en els sectors agroalimentaris i la planificació de la política agroalimentària a la Comunitat Valenciana. Tot això, sense perjuí del que estableix la Llei Orgànica 15/1999, de 13 de desembre, de Protecció de Dades de Caràcter Personal.
  
Segona. Relacions entre òrgans administratius
  
Als efectes del que disposa el Decret 182/1985, d'11 de novembre, del Consell de la Generalitat, sobre competències de les conselleries d'Agricultura i Pesca (actualment Agricultura, Pesca i Alimentació), i Indústria, Comerç i Turisme (actualment Empresa, Universitat i Ciència) en matèria d'indústries agraries i alimentaries, i en el Decret 59/1999, de 27 d'abril, del Consell de la Generalitat, pel qual s'estableix el procediment per a la posada en funcionament d'indústries i instal·lacions industrials, les dades comunicades al Registre d'Establiments Agroalimentaris seran transferides d'ofici al Registre Industrial gestionat per la conselleria competent en matèria d'indústria, per a la qual cosa s'habilitarà un procediment informàtic que garantisca la seua immediatesa i automatisme.
  
Tercera. Accés a ajudes
  
La inscripció en el Registre d'Establiments Agroalimentaris és un requisit imprescindible perquè les indústries agroalimentàries es puguen acollir als auxilis econòmics de qualssevol tipus que s'arbitren mitjançant programes d'ajudes regulats per convocatòries de la Generalitat, i finançats per fons comunitaris, nacionals o d'àmbit autonòmic.
  
Quarta. Integració del Registre d'Indústries Agràries en el nou Registre
  
Les dades corresponents a les indústries i establiments actualment inscrits en el Registre d'Indústries Agràries de la Comunitat Valenciana passaran a integrar-se en el nou Registre d'Establiments Agroalimentaris que es crea pel present decret, i quedarà sense efecte l'anterior registre.
  
DISPOSICIONS TRANSITÒRIES
  
Primera. Adequació registral de les indústries agràries actualment inscrites en el Registre d'Indústries Agràries
  
Sense perjuí del que disposa la disposició addicional quarta d'integració de les dades actuals del Registre d'Indústries Agràries en el nou Registre d'Establiments Agroalimentaris, per motius de seguretat jurídica, els titulars de les empreses amb activitats i establiments existents, inclosos en l'àmbit d'aplicació del Reglament del Registre d'Establiments Agroalimentaris, que actualment estiguen inscrits en els registres provincials d'indústries agràries, s'hauran d'adequar a allò que s'ha establit per este decret, i presentaran totes les dades especificades com a necessàries en l'article 5 del Reglament del Registre d'Establiments Agroalimentaris de la Comunitat Valenciana, per a incorporar-se al de nova creació.
  
En este sentit, se'ls requerirà perquè aporten la documentació necessària per a l'esmentada adequació. Si en el termini màxim de dos anys, comptats des de la publicació del present decret, no haguera sigut presentada la documentació, es produirà la cancel·lació de la inscripció.
  
Segona. Adequació de les indústries no inscrites
  
Els titulars de les empreses amb activitats i establiments inclosos en l'àmbit d'aplicació del Reglament del Registre d'Establiments Agroalimentaris, i que no s'hagueren inscrit en el Registre d'Indústries Agràries, tindran l'obligació d'inscriure's en este, i han de presentar les dades bàsiques i complementàries necessàries en el termini d'un any, a partir de l'entrada en vigor del present decret.
  
Tercera. Procediments en tràmit
  
Els procediments que es troben en tràmit en la data d'entrada en vigor del present decret seguiran regint-se per les disposicions anteriorment vigents, però hauran d'actualitzar les dades comunicades a l'administració segons allò que disposa el present decret.
  
DISPOSICIÓ DEROGATÒRIA
  
Queden derogades quantes normes del mateix rang o d'un rang inferior que s'oposen a allò que disposa el present decret.
  
DISPOSICIONS FINALS
  
Primera. Desenvolupament normatiu
  
Es faculta a la Conselleria d'Agricultura, Pesca i Alimentació per a dictar totes les disposicions que siguen necessàries per al desenvolupament del que disposa este decret.
  
Segona. Entrada en vigor
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
Valencia, 20 de maig de 2005
  
El president de la Generalitat,
  
FRANCISCO CAMPS ORTIZ
  
El conseller d'Empresa, Universitat i Ciència,
  
JUSTO NIETO NIETO
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX
  
Reglament del Registre d'Establiments Agroalimentaris de la Comunitat Valenciana
  
CAPÍTOL I
  
Disposicions generals
  
Article 1. Objecte del reglament i finalitats del Registre
  
1. La Inscripció en el Registre és obligatòria. Este reglament té com a objecte establir les normes del funcionament del Registre d'Establiments Agroalimentaris de la Comunitat Valenciana.
  
2. Correspon al Registre d'Establiments Agroalimentaris:
  
a) Posseir la constatació administrativa de l'existència d'activitats en el sector agroalimentari i disposar de la informació necessària sobre estes activitats, per a l'exercici de les competències atribuïdes a la Conselleria d'Agricultura, Pesca i Alimentació en matèria agroalimentària i com a instrument de control, aplicació i desenvolupament de la normativa comunitària en esta matèria.
  
b) Constituir l'instrument per a la publicitat de la informació sobre activitats agroalimentàries, com un servici als ciutadans i, particularment, al sector empresarial, sense perjuí de les normes de confidencialitat establides en el present decret i en les disposicions legals que s'apliquen.
  
c) Servir d'instrument per a la coordinació de les actuacions de les distintes conselleries de la Generalitat, i amb els servicis de l'administració de l'Estat competents en la matèria, en tot allò referent al contingut del Registre d'Establiments Agroalimentaris de la Comunitat Valenciana.
  
d) Subministrar als servicis competents de l'administració de la Generalitat les dades necessàries per a l'elaboració dels directoris de les estadístiques sobre l'activitat agroalimentària.
  
Article 2. Àmbit d'aplicació
  
1. Àmbit territorial
  
Les disposicions d'este reglament seran aplicables a les indústries amb establiments i instal·lacions agroalimentàries ubicats al territori de la Comunitat Valenciana.
  
2. Àmbit material
  
D'acord amb el que disposa el Reglament (CE) 204/2002, de 19 de desembre de 2001, de la Comissió, el Registre d'Establiments Agroalimentaris contindrà les dades, segons la classificació estadística, de productes per activitats (CPA) en la Unió Europea, relatius als establiments industrials compresos en la divisió 15, productes alimentaris i begudes, de la subsecció DA, de la secció D, per a les indústries de transformació, i en els grups 51.2, servicis comercials a l'engròs de matèries primeres agrícoles i animals vius, i grup 51.3, servicis comercials a l'engròs d'aliments, begudes i tabacs de la divisió 51, servicis comercials a l'engròs i d'intermediaris, excepte els de vehicles de motor i motocicletes.
  
A) Activitats de transformació
  
Divisió 15. Productes alimentaris i begudes
  
15.1 Carn i productes carnis.
  
15.2 Peix i productes de peix elaborats i en conserva.
  
15.3 Fruites i hortalisses preparades i en conserva.
  
15.4 Olis i greixos animals i vegetals.
  
15.5 Productes lactis i gelats.
  
15.6 Productes de molineria i midons i productes amilacis.
  
15.7 Pinsos preparats.
  
15.8 Altres productes alimentaris:
  
15.81 Pa, pastissos i productes de pastisseria.
  
15.82 Bescuits i galetes; pastissos i productes de pastisseria de llarga duració.
  
15.83 Sucre.
  
15.84 Cacau, xocolate i articles de confiteria preparats amb sucre.
  
15.85 Pastes alimentàries.
  
15.86 Café i te.
  
15.87 Condiments i salses.
  
15.88 Preparats alimentaris homogeneïtzats i aliments dietètics.
  
15.89 Altres productes alimentaris n.c.o.p.
  
15.9. Begudes.
  
B) Activitats de comercialització
  
- Grup 51.2. Servicis comercials a l'engròs de matèries primeres agrícoles i animals vius
  
51.21 Servicis comercials a l'engròs de gra, llavors i pinsos.
  
51.22 Servicis comercials a l'engròs de flors i plantes.
  
51.25 Servicis comercials a l'engròs de tabac sense manufacturar.
  
- Grup 51.3. Servicis comercials a l'engròs d'aliments, begudes i tabac
  
51.31 Servicis comercials a l'engròs de fruites, llegums i hortalisses.
  
51.32 Servicis comercials a l'engròs de carn i productes carnis.
  
51.33 Servicis comercials a l'engròs de lactis, ous, olis i greixos comestibles.
  
51.34 Servicis comercials a l'engròs de begudes alcohòliques i altres begudes.
  
51.35 Servicis comercials a l'engròs de productes del tabac.
  
51.36 Servicis comercials a l'engròs de sucre, xocolate i productes de confiteria.
  
51.37 Servicis comercials a l'engròs de café, te, cacau, i espècies.
  
51.38 Servicis comercials a l'engròs d'altres aliments, incloent-hi peixos, crustacis i mol·luscos.
  
51.39 Servicis comercials a l'engròs no especialitzats d'aliments, begudes i tabac.
  
C) Altres indústries que, d'acord amb el marc normatiu de l'actual decret, es puguen considerar com a indústria agroalimentària
  
3. Quedaran exclosos de l'àmbit del Registre les empreses industrials o comercials sense assalariats el titular de les quals siga una persona física. Així, també quedaran excloses les empreses l'activitat de transformació o comercialització de les quals es desenvolupe exclusivament o primordialment en fase detallista.
  
4. Quant als servicis comercials, només entraran dins de l'àmbit regulat en el present decret aquells establiments on, a més de l'activitat de comercialització, es realitzen també activitats de manipulació o processos de transformació industrial dels productes agraris o alimentaris.
  
Article 3. Adscripció
  
El Registre d'Establiments Agroalimentaris de la Comunitat Valenciana s'adscriu a la Conselleria d'Agricultura, Pesca i Alimentació.
  
Article 4. Competència
  
L'òrgan competent per a la custòdia, conservació i actualització del Registre d'Establiments Agroalimentaris serà la direcció general competent en matèria d'indústries agroalimentàries.
  
A cada direcció territorial de la Conselleria d'Agricultura, Pesca i Alimentació existirà una unitat provincial del Registre d'Establiments Agroalimentaris de la Comunitat Valenciana, a la qual correspondran les funcions d'inscriure, modificar i cancel·lar les anotacions de les indústries les instal·lacions de les quals s'ubiquen a la província.
  
Correspondrà a la direcció general competent en indústries agroalimentàries:
  
a) Tot el que es refereix al disseny, direcció i planificació d'actuacions.
  
b) La coordinació amb altres òrgans i organismes.
  
c) La direcció, supervisió i control de les tasques encomanades als Servicis Territorials de la Conselleria d'Agricultura, Pesca i Alimentació.
  
d) L'elaboració de propostes sobre:
  
- Les modificacions de contingut del Registre, amb l'addició de noves dades específiques.
  
- El procediment per a la constància registral dels actes d'instal·lació, ampliació i trasllat dels establiments agroalimentaris objecte de la seua competència.
  
- Els requisits i documentació necessària per a la inscripció en el Registre d'Establiments Agroalimentaris.
  
- Els procediments per a mantindre actualitzat el Registre.
  
Correspondrà a les direccions territorials:
  
a) Efectuar les inscripcions de les altes, modificacions i baixes de les activitats en establiments agroalimentaris que radiquen al seu àmbit territorial.
  
b) Emetre els certificats i permetre la consulta quan procedisca de les dades públiques que els siguen sol·licitades.
  
c) Qualsevol altra funció que li siga encomanada per la direcció general competent en matèria d'indústries agroalimentàries.
  
Article 5. Fitxa registral
  
Per a cada establiment o instal·lació industrial s'obrirà una fitxa registral on se li assignarà un número de matrícula, que romandrà invariable en les successives anotacions registrals que es practiquen.
  
En cada fitxa registral constaran, com a mínim, les dades següents:
  
a) Número de matrícula: que tindrà set dígits, els dos primers correspondran al codi provincial i els cinc següents seran els indicatius del número d'ordre en el Registre.
  
b) Data d'inscripció i, si és el cas, data de les modificacions posteriors.
  
c) Nom, raó social, domicili i número d'identificació fiscal del titular de l'establiment.
  
d) Dades de les instal·lacions i béns d'equip, denominació de la indústria i rètol de l'establiment, dades de localització, activitat econòmica principal, enumeració dels productes utilitzats i acabats, indicadors de dimensió i compliment dels requisits ambientals exigibles.
  
e) Data de la cancel·lació de la inscripció en el Registre o baixa.
  
CAPÍTOL II
  
Procediment d'inscripció
  
Article 6. Del procediment per a la inscripció en el Registre d'Establiments Agroalimentaris
  
La inscripció en el Registre es realitzarà mitjançant sol·licitud dirigida al director territorial corresponent de la Conselleria d'Agricultura, Pesca i Alimentació.
  
Les sol·licituds hauran d'anar acompanyades de la documentació següent:
  
a) Fotocòpia del document nacional d'identitat i NIF del titular de l'empresa que siga persona física. Si el titular fóra una persona jurídica, haurà d'aportar la fotocòpia del CIF, y la escriptura pública de constitució de la societat degudament inscrita en el registre corresponent. En el cas que la sol·licitud d'inscripció es faça per mitjà de representant, este haurà d'aportar el document que ho acredite, així com la fotocòpia del NIF o CIF.
  
b) Alta, o sol·licitud d'esta, en l'Impost d'Activitats Econòmiques o certificat d'estar exempt de l'impost.
  
c) Acreditació de la titularitat de l'empresa mitjançant escriptures públiques de propietat o contracte d'arrendament o cessió, on conste la nota firmada pel liquidador d'hisenda d'haver satisfet l'impost sobre transmissions patrimonials i actes jurídics documentats, o que l'acte està exempt d'este impost.
  
d) En noves instal·lacions, còpia de la sol·licitud de les llicències d'activitat i d'obertura o posada en funcionament de l'establiment i còpia de la llicència d'obres, si és el cas, esteses per l'ajuntament del municipi on s'ubiquen les instal·lacions.
  
Per a actualitzacions en el Registre, còpia de les llicències d'activitat i d'obertura o posada en funcionament de l'establiment, així com sol·licitud de la nova llicència d'activitat actualitzada i llicència d'obres, si és el cas.
  
Per a empreses no inscrites amb anterioritat i que sol·liciten la seua adequació: llicències d'activitat i d'obertura o posada en funcionament de l'establiment, i sol·licitud de nova llicència actualitzada.
  
e) Certificat final expedit per un tècnic especialista competent, visat pel col·legi oficial corresponent, on s'indique el compliment dels requisits legals i ambientals exigibles a l'activitat, i l'adaptació de la indústria al projecte tècnic o a la memòria descriptiva, si és el cas, a la qual es refereix l'article següent.
  
f) Fitxa declaració, on s'arrepleguen les dades tècniques més significatives de la indústria, com ara l'activitat econòmica principal, productes utilitzats i acabats, indicadors de dimensió i capacitat, tipus d'energia i maquinària utilitzada, etc., segons model que es desenvoluparà reglamentàriament.
  
g) Projecte tècnic d'obra civil i instal·lació industrial, redactat i firmat per un tècnic especialista competent i, quan siga procedent, visat pel col·legi oficial corresponent, o document substitutiu en els casos que s'indiquen en l'article 9.
  
En el cas que el titular de l'empresa siga l'administració pública, el projecte podrà ser firmat per un tècnic especialista competent d'esta, sense necessitat de ser visat pel col·legi oficial corresponent.
  
Article 7. Del projecte tècnic
  
1. El projecte tècnic tindrà la consideració de projecte general i comprendrà obra civil i maquinària i instal·lacions, si és el cas, i serà redactat i firmat pel tècnic especialista competent. Als efectes del present decret, es consideraran tècnics especialistes competents als enginyers agrònoms i als enginyers tècnics agrícoles, de l'especialitat d'indústries agràries. Els projectes firmats per tècnics d'altres titulacions s'hauran d'acompanyar d'una memòria agronòmica, firmada per un tècnic agrari competent que responga a les característiques que es detallen en l'apartat següent.
  
2. El projecte tècnic constarà de memòria, annexos a la memòria, plans, pressupostos (que inclouen mesures i preus de les unitats d'obra) i plec de condicions. La memòria haurà de contindre una exposició detallada de les motivacions fonamentals del projecte i del procés d'elaboració, i precisarà la capacitat instal·lada i l'estimació quantitativa dels productes finals a tractar o obtindre, contemplant els aspectes tècnics de les matèries primeres a utilitzar, així com el compliment de les reglamentacions tecnicosanitàries o legislació aplicable a la fabricació o elaboració del producte, analitzant la influència de la repercussió de les activitats projectades a la zona de l'entorn de la indústria, i s'inclourà un estudi econòmic financer de la indústria i de la viabilitat de les inversions previstes.
  
3. Una còpia del projecte de seguretat i salut s'acompanyarà com annex al projecte tècnic.
  
Article 8. Tipus de projectes
  
1. Nova instal·lació d'indústries: es defineixen com a indústries de nova instal·lació la implantació per primera vegada de béns d'equip, amb les instal·lacions complementàries necessàries, que originen un procés de producció capaç de funcionar com a activitat industrial independent.
  
2. Modificacions d'indústries: es defineixen com a modificacions d'indústries els supòsits següents:
  
a) Ampliació: qualsevol modificació dels elements de treball que supose augment de capacitats totals o parcials de les instal·lacions existents, o la implantació de béns d'equip que originen un nou procés de producció dependent d'aquelles.
  
b) Reducció: les modificacions que comporten disminució de la capacitat de producció, total o parcial, de la indústria.
  
c) Perfeccionament: és la modificació dels elements de treball que milloren els mètodes de fabricació, amb la finalitat d'elevar o diversificar la qualitat dels productes o reduir els costos d'obtenció, però sense alteració de la capacitat inicial.
  
d) Substitució: és la renovació de les instal·lacions, màquines, motors o altres elements d'equip industrial avariat o desgastats per l'ús, reemplaçant-los per altres nous d'anàlogues característiques, sense que es produïsca variació de capacitat industrial.
  
e) Canvi d'activitat: és la variació substancial dels productes tractats o obtinguts.
  
f) Trasllat: és el canvi d'emplaçament de l'establiment industrial sense modificació de les seues capacitats ni dels béns d'equip.
  
g) Cessament de funcionament temporal: s'entén com a tal la paralització total del procés de producció de la indústria durant un període no inferior a un any, sempre que este siga temporal, perquè, en el cas que es tracte de cessament definitiu, s'entendrà com a cancel·lació de la inscripció en el Registre.
  
h) Canvi de titularitat: és la modificació sobre el domini de l'establiment.
  
i) Canvi de denominació, sense canvi de la titularitat.
  
j) Arrendament: és la cessió de l'aprofitament temporal de la indústria, mitjançant contracte, d'acord amb la legislació vigent.
  
Article 9. Substitució del projecte tècnic
  
1. El projecte tècnic serà necessari per als projectes de nova inscripció, ampliació, perfeccionament, canvi d'activitat i trasllat.
  
2. Quan es tracte de sol·licituds d'inscripció d'obra menor relatives a ampliacions, substitució i perfeccionament, la Conselleria d'Agricultura, Pesca i Alimentació podrà autoritzar, a petició dels interessats, la substitució del projecte per un document que tinga anàloga finalitat, sense perjuí de la normativa específica a què estiguera sotmesa la indústria de què es tracte.
  
S'entendrà per obra menor aquelles que no afecten l'estructura o elements substancials de les obres i instal·lacions, i que mantenen les condicions de seguretat d'estes.
  
El document substitutiu del projecte serà un projecte simplificat, i haurà de ser redactat i firmat per un tècnic especialista competent i visat pel corresponent col·legi professional, excepte si el titular de les instal·lacions fóra l'administració pública, i en este cas podrà ser firmat per un tècnic especialista competent d'esta, i inclourà, com a mínim, el següent:
  
a) Memòria descriptiva en la qual es detalle el procés d'elaboració que es realitza a la indústria, la capacitat instal·lada i la d'elaboració, productes que es van a tractar i obtindre, descripció analítica de l'obra civil, equips, maquinària i instal·lacions.
  
b) Plans de situació de la indústria i de planta general.
  
c) Compliment de la reglamentació tecnicosanitària i ambiental aplicable, si és el cas.
  
d) Una valoració actualitzada de l'obra civil, maquinària i instal·lacions.
  
3. Per als supòsits de reducció, cessament de funcionament temporal, canvi de titularitat, canvi de denominació i arrendament, el projecte tècnic se substituirà per una comunicació, acompanyada de la documentació acreditativa de la situació a què es referisca.
  
Els documents es podran presentar en original o en còpies que tinguen el caràcter d'autèntiques d'acord amb la normativa aplicable.
  
Article 10. De la inscripció
  
Una vegada presentada la documentació, i si resultara conforme amb els requisits establits en la normativa vigent, la Conselleria d'Agricultura, Pesca i Alimentació practicarà la inscripció en el Registre en el termini de tres mesos, i expedirà un certificat al sol·licitant en el qual es farà constar el número de matrícula en la divisió del registre corresponent.
  
CAPÍTOL III
  
Publicitat i accés a la informació del Registre
  
d'Establiments Agroalimentaris
  
Article 11. Publicitat de les dades
  
1. Les dades bàsiques indicades en l'article 5 d'aquest reglament tenen caràcter públic, per la qual cosa l'accés a estes i la seua publicitat es regirà pel que disposa l'article 37 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, amb les especificacions següents:
  
a) A les dades de caràcter personal només tindran accés, a més dels respectius titulars de les indústries, els tercers que acrediten un interés legítim.
  
b) Les dades relatives a enumeració de productes utilitzats es podran sostraure del coneixement públic, quan així ho sol·licite expressament l'interessat per raons justificades pel secret industrial o comercial.
  
2. La resta de les dades incorporades en el Registre d'Establiments Agroalimentaris i altres dades tècniques que figuren en l'expedient tindran caràcter confidencial, i només es podran difondre de manera agregada després del seu tractament informàtic estadístic.
  
Article 12. Accés a les dades
  
L'accés per a la consulta de les dades de caràcter públic es podrà realitzar de manera directa, quan així ho permeta el funcionament del Registre, o prèvia petició per part dels interessats.
  
CAPÍTOL IV
  
Infraccions i sancions
  
Article 13. Infraccions i sancions


Còpia Permalink ELI